钦定古今图书集成/方舆汇编/职方典/第1544卷 > 《永宁河碑记》曹震
## 钦定古今图书集成/方舆汇编/职方典/第1544卷 > 《永宁河碑记》曹震

洪武二十三年十一月十三日，钦奉皇帝制谕：“景川
侯曹震往四川永宁，开通河道，合用军民，四川都司、
布政司、贵州都司即便调拨大小官军，悉听节制，如
制奉行，钦此。”于洪武二十四年正月初七日到成都，
分遣官属，各任其责。永宁水陆路自泸州纳溪至摩
泥驿桥道路，委四川都司左同知助一、右同知徐凯、
“成都后卫指挥使茆正，提调卫府州官军民夫，以疏
通之。自永宁至曲靖驿桥道路，委贵州都司同知马
叶，提调永宁、赤水、毕节、乌撒等卫军夫，以修理之；建
昌驿铺桥道，委四川都司佥事潘永、建昌卫指挥使
月暮帖木儿提调军民，以开通之。保宁驿道，至陕西
汉中府界，委成都后卫指挥佥事王清，提调军民以
修治之；松、茂驿铺桥道，委茂州卫指挥同知俞胜，提
调松、茂州卫所军民以平治之；贵、播驿铺桥道，委播
州宣慰司杨铺、重庆卫千户锺洪，提调军民以开之；
各府州县夫役，委四川布政司左参议朱福、松潘卫
所镇抚任允以董督之。”其间水之险恶者，莫甚于永
宁。其滩一百九十五“处，至险有名滩者八十二，石大
者凿之，水陡者平之，使舟楫得以通焉。路之险者，莫
甚于建昌泸古县及黎州大相公岭虚阁险崖。于是
辟取山石，从江填砌，阔三四丈，番箐河水九十九渡，
于是新开直径，造桥五十有四，往来者便焉。保宁千
佛崖古作栈阁，连岁修葺，工费甚多。宜相其山势，辟
取山”石，从河填砌，阔四五丈，自四川至陕者无难焉。
军夫计者，军三万五千，夫四万五千。凡自二月初七
日兴工，五月十五日住工，歇夏秋九月初一日兴工，
至洪武二十五年正月十五日工毕。通计八月震，上
奉皇帝之命，下用都指挥、参议、宣慰、千百户之官，克
相有成，不敢泯而不书。